KLASA: 034-05/24-01/31

URBROJ: 711-02-01/02-2024-2

Zagreb, 28. veljače 2024.

**DEAN MOČINIĆ**

**općinski načelnik Općine Pićan**

**Predmet: mišljenje na zahtjev obveznika Deana Močinića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 15. veljače 2024. pod KLASA: 034-05/24-01/31, zaprimilo zahtjev za mišljenje koje je podnio obveznik Dean Močinić, općinski načelnik Općine Pićan.

U podnesenom zahtjevu obveznik postavlja upit može li OPG njegove kćeri ostvariti pravo na potporu za poljoprivredu koja se dodjeljuje Obiteljskim poljoprivrednim gospodarstvima sa sjedištem na području Općine Pićan.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje ZSSI) na 41. sjednici održanoj 28. veljače 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je obvezniku dana 19. siječnja 2024.g. dalo mišljenje u kojem je navelo kako općinski načelnik koji je ujedno i vlasnik OPG-a ne može primiti potporu u poljoprivredi za 2024.g. od strane Općine Pićan budući da bi se radilo o obliku izravnog stjecanja sredstava od tijela javne vlasti kojem obveznik obnaša dužnost, a što je protivno članku 20. ZSSI-a.

U navedenom mišljenu istaknuto je da u takvoj situaciji nije od važnosti što obveznik nije član Povjerenstva za provedbu natječaja, što ne raspisuje natječaj niti predlaže Općinskom vijeću donošenje odluke, a budući da se radi o apsolutnoj zabrani poslovanja poslovnog subjekta u kojem obveznik ima više od 5% udjela u vlasništvu i tijela javne vlasti u kojem obnaša dužnost.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo.

Stavkom 2. istoga članka ZSSI-a propisano je da će Povjerenstvo u roku 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom.

Stavkom 4. propisano je da obveznik odnosno tijelo u kojem obveznik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. toga članka.

Stavkom 5. propisano je da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. toga članka, sukladno odredbama Zakona o postupku pred Povjerenstvom, utvrđuje jesu li upute Povjerenstva iz stavka 2. toga članka provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Stavkom 6. propisano je da su pravni poslovi odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. toga članka ili na bilo koji drugi način protivno odredbama toga članka ništetni.

Člankom 9. ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 3. ZSSI-a propisano da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo ističe kako odredbe ZSSI-a ne propisuju zabranu da član obitelji obveznika sklopi poslovni odnos s tijelom u kojem obveznik obnaša dužnost, međutim budući da se radi o osjetljivom poslovnom odnosu u kojem je moguće da privatni interes člana obitelji obveznika može utjecati na njegovu nepristranost u obnašanju javne dužnosti, od važnosti je da Povjerenstvo bude upoznato s postojanjem namjere sklapanja tog poslovnog odnosa kao i da uputi obveznika kako postupati prilikom njegovog sklapanja.

U konkretnom slučaju, Povjerenstvo ističe da se obveznik Dean Močinić, ukoliko bi na bilo koji trebao sudjelovati u postupku dodjele poljoprivredne potpore iz istoga izuzme te da sve ovlasti koje bi u postupku imao delegira na drugu osobu te da Povjerenstvu za provedbu natječaja kao i Općinskom vijeću Općine Pićan deklarira činjenicu da je i OPG njegove kćeri jedan od kandidata za dobivanje poljoprivredne potpore.

Isto tako, Povjerenstvo sukladno čl. 21. stavku 4. ZSSI-a poziva obveznika da prije stupanja u poslovni odnos Općine i OPG-a njegove kćeri dostavi Povjerenstvu cjelokupnu dokumentaciju iz koje je vidljivo kako su provedene upute Povjerenstva iz ovog mišljenja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Deanu Močiniću, elektroničkom dostavom
2. Objava na internetskoj stranici Povjerenstva
3. Pismohrana